SL Uradni list Evropske unije C 104/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 104/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„AGLIO BIANCO POLESANO“

ES št.: IT-PDO-0005-0566-08.11.2006

ZGO ( ) ZOP ( X )

1. Ime:

„Aglio Bianco Polesano“

2. Država članica ali tretja država:

Italija

3. Opis kmetijskega proizvoda ali živila:

3.1. Vrsta proizvoda (kot v Prilogi II):

Skupina 1.6 Sveže in predelano sadje, zelenjava ter žitarice.

3.2. Opis proizvoda, za katerega se uporablja ime iz točke 1:

„Aglio Bianco Polesano“ se prodaja suh. Ta česen se pridobiva tako iz krajevnega ekotipa kot tudi iz vrste Avorio, ki je rezultat izbora, vendar izhaja iz istih ekotipov.

Česnova čebulica je pravilne okroglaste oblike, na spodnjem delu je rahlo sploščena in je svetlo bele barve. Čebulica ima različno število strokov, ki so med sabo čvrsto povezani in značilno ukrivljeni na zunanji strani. Stroki, ki sestavljajo čebulico, se morajo popolnoma stikati. Luskolisti, ki obdajajo čebulico, so rožnate barve različne intenzivnosti na vbočenem in bele barve na izbočenem delu.

„Aglio Bianco Polesano“, ko je posušen za shranjevanje, vsebuje najmanj 35 % suhe snovi in najmanj 20 % ogljikovih hidratov. Sveže glavice vsebujejo žveplena eterična olja in sulfidne hlapne sestavine, ki dajejo močen vonj česnu tega tipa.

3.3. Surovine (samo za predelane proizvode):

—

3.4. Krma (samo za proizvode živalskega izvora):

—

3.5. Posebni proizvodni postopki, ki jih je treba izvajati na opredeljenem geografskem območju:

Posebni proizvodni postopki, ki jih je treba izvajati na opredeljenem geografskem območju so: proizvodnja materiala za setev, gojenje česna, postopki sušenja, tradicionalna obdelava.

Pridobivanje strokov za setev vpliva na proizvodno tehniko, saj gre za vegetativno razmnoževanje. Proizvajalci ročno izberejo delež proizvoda, ki ga potrebujejo „za seme“.

Proizvodnji ciklus je enoleten z jesensko/zimsko setvijo, ki mora biti opravljena med 1. oktobrom in 31. decembrom.

Postopki naravnega sušenja, ki se odvijajo na polju in/ali na posestvu, so osnovnega pomena tako za ohranjanje značilnosti proizvoda kot za nadaljnjo obdelavo.

Ocena primerne stopnje vlage je nujna pri vrstah tradicionalne ročne obdelave kot so: kita z imenom „resta“, večje kite ali venci, manjši in večji šop, kjer so pomembne izkušnje in ročne spretnosti, prenesene iz roda v rod.

„Aglio Bianco Palesano“ se lahko prodaja med 30. julijem in 31. majem naslednjega leta.

3.6. Posebna pravila za rezanje, ribanje, pakiranje itd.:

„Aglio Bianco Polesano“ se lahko prodaja v naslednjih oblikah:

KITE : sestavljene iz 8 do 22 glavic in teže od 0,5 do 1,2 kg; VELIKE KITE ALI VENCI : sestavljeni iz 30 do 40 glavic in teže od 2 do 4 kg; ŠOPI : sestavljeni iz 20 do 40 glavic in teže od 1 do 4 kg; VELIKI ŠOPI : sestavljeni iz 70 do 120 glavic in teže od 5 do 10 kg; SVEŽNJI : različno število glavic; teža od 50 g do 1 000 g; VREČE : različno število glavic; teža od 1 kg do 20 kg.

Veliki šopi, šopi, velike kite ali venci in kite so pakirani v beli mreži in zaprti z lepilnim trakom, na katerem je logotip označbe; lahko so pakirani tudi v embalažo iz lesa, plastike, kartona ali drugega primernega materiala.

Svežnji in vreče so v belih mrežah, oblikovanih v vrečke, na katerih se označi logotip označbe. Tudi svežnji in vreče so lahko pakirani v embalažo iz lesa, plastike, kartona ali drugega primernega materiala.

Pakiranje proizvoda v vreče in svežnje se lahko izvaja tudi izven proizvodnega območja pod pogojem, da prevoz in dodatno obdelovanje ne povzroči škode na glavicah in predvsem drobljenja zgornjega sloja ter s tem poveča možnosti plesni in slabšanje kakovosti proizvoda.

3.7. Posebna pravila za označevanje:

Vsaka oblika mora imeti kartonček, na katerem so označba, ime proizvajalca in identifikacijski logotip ZOP.

Vsaka enota pakiranja mora imeti na zunanji strani pakiranja natisnjene čitljive in neizbrisljive oznake, ki morajo biti na isti strani pakiranja in omogočajo identifikacijo izvajalca pakiranja ali pošiljatelja, vrsto proizvoda, izvor proizvoda, komercialno naravo ali druge uporabne informacije. Na enotah pakiranja morata biti označena ime „Aglio Bianco Polesano“ in zaščitena označba porekla ali kratica ZOP z črkami, ki so večje od katerega koli drugega napisa.

Značilni logotip je ovalne oblike, v njem je stilno zarisan zemljevid geografskega območja „Polesine“ z zeleno barvo na svetlo modri podlagi. Na zemljevidu sta označeni dve naravni meji območja Polesine, in sicer reki Adiža in Pad s svetlo modro barvo. Na stilno zarisanem zemljevidu je napis „DOP“ (italijanska označba ZOP) v barvah italijanske zastave („D“ je zelene barve, „P“ je rdeče barve, „O“ je bele barve in ima obliko česna). Okoli ovalne oznake je razporejen napis „Aglio Bianco Polesano – Denominazione D'Origine Protetta“ v svetlo modri barvi s pisavo Trebuchet MS Bold Italic in Italic (krepek ležeči in ležeči tisk). Možne so različice glede oblike in barve: enobarvno in v sivih odtenkih. Logotip je lahko različnih velikosti glede na tip pakiranja.

4. Jedrnata opredelitev geografskega območja:

Proizvodno območje „Aglio Bianco Polesano“ zajema naslednje občine v pokrajini Rovigo: Adria, Arquà Polesine, Bosaro, Canaro, Canda, Castelguglielmo, Ceregnano, Costa di Rovigo, Crespino, Fiesso Umbertiano, Frassinelle Polesine, Fratta Polesine, Gavello, Guarda Veneta, Lendinara, Lusia, Occhiobello, Papozze, Pettorazza Grimani, Pincara, Polesella, Pontecchio Polesine, Rovigo, San Bellino, San Martino di Venezze, Villadose, Villamarzana, Villanova del Ghebbo, Villanova Marchesana.

5. Povezava z geografskim območjem:

5.1. Posebnost geografskega območja:

Okoljski dejavniki

Značilnosti tal in zmerno podnebje so glavni dejavniki, ki pogojujejo in označujejo proizvodnjo „Aglio Bianco Polesano“ na tem ozemlju. Polesine je ozemlje, ki ga prečkata dve večji italijanski reki, Pad in Adiža, ki sta pogosto poplavljali nižino, preden so bili postavljeni nasipi za usmerjanje rečnega toka. Posebne značilnosti prsti tega ozemlja so sad številnih poplav in povodenj rek Pad in Adiže v prejšnjih stoletjih, ki omejujeta proizvodno območje na severu in na jugu: reka Pad je prinesla s seboj nanose blata z visoko vsebnostjo ilovice, Adiža pa je prinesla kremenčev pesek.

Delovanje navedenih rek je pripomoglo k oblikovanju srednje težkih, ilovnato-blatnih, dobro prepustnih, poroznih in rodnih tal, kar omogoča, da „Aglio Bianco Polano“ dobi svoje značilne lastnosti. Poleg tega pa je velika prisotnost izmenljivega fosforja in izmenljivega kalija, kalcija in magnezija značilna za kemično sestavino tega ozemlja.

Zmerno in suho podnebje območja spodbuja sušenje proizvoda ter njegovo obdelavo v tradicionalnih oblikah.

Človeški dejavnik

Človeški dejavnik prispeva zmogljivosti ozemlja dve sestavini:

— s sposobnostjo, ki se je z leti prenašala iz roda v rod, za ročni izbor najboljših „glavic“, ki služijo kot seme;

— posebne ročne obdelave, kot so kite z imenom „resta“, večje kite ali venci, manjši in večji šopi, ki so izraz prepletanja kulture in ozemlja, njegove tradicije in zgodovine.

5.2. Posebnost proizvoda:

Glavne lastnosti česna „Aglio Bianco Polesano“ so svetlo bela barva, oblika glavice ter visoka vsebnost suhe snovi, kar ga označuje in pozitivno vpliva na možnost dolgoročnega shranjevanja proizvoda. „Aglio Bianco Polesano“ ima posebno aromo, ki izhaja iz posebne mešanice sulfidnih hlapnih snovi in aromatičnih sestavin, kar omogoča njegovo prepoznavnost v primerjavi s česnom iz drugih proizvodnih območij; senzorična analiza kaže na to, da je vonj manj oster in bolj obstojen v primerjavi z vrstami z drugih območij, kar potrošniki izredno cenijo. „Aglio Bianco Palesano“ je zlasti bogat s sulfidnimi aromatičnimi sestavinami in še bolj z aromatičnimi sestavinami iz drugih kemijskih razredov (aldehidi), odgovornimi za prijetne dišave (sveže pokošena trava, sladko sadne vonjave), ki se okrepijo med hrambo ter določajo manj oster in bolj obstojen vonj.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Dobra zastopanost mineralnih snovi in značilna ilovnato-blatna, dobro prepustna, porozna in rodna tla z visoko vsebnostjo kalija omogočajo pridelavo strokov, ki so popolnoma povezani in čvrsti, z značilno visoko vsebnostjo suhe snovi, ki povečuje sposobnost daljše hrambe proizvoda.

Visoka vsebnost izmenljivega kalija in fosforja določa značilno svetlo belo barvo česna „Aglio Bianco Polesano“.

Tudi posebna aroma česna je izredno pogojena z okoljskimi dejavniki, saj so aromatični toni odraz stopnje in dejavnosti encimov, ki so odgovorni za biosintezo, ti so pogojeni s fiziološkim stanjem rastline, talnimi in podnebnimi razmerami ter značilnimi postopki shranjevanja in obdelave.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje ZOP „Aglio Bianco Polesano“ v Uradnem listu Italijanske republike št. 262 z dne 10. novembra 2005.

Celotno besedilo proizvodne specifikacije je na voljo na spletni strani:

— na naslednji povezavi www.politicheagricole.it/DocumentiPubblicazioni/Search_Documenti_Elenco.htm?txtTipoDocumento= Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti% 20Dop,%20Igp%20e%20Stg ali

— neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE (Reg CE 510/2006)“.

(1) UL L 93, 31.3.2006, str. 12.